33. schôdza NR SR - 13.deň - B. popoludní
Dátum: 2025-04-14
Poslanec: Krátky, Rastislav (SLOVENSKO)
Druh vystúpenia: Vystúpenie v rozprave

2. Ďakujem za slovo. Keďže som bol prerušený v rozprave kvôli poobednej prestávke, tak je potrebné alebo považujem za potrebné pripomenúť niektoré momenty, ktoré predchádzali tomu bodu, kde nadviažem, aby to dávalo zmysel aj pre tých, ktorí ma začali sledovať teraz, túto rozpravu, tak stručne treba povedať, že toto uznesenie bolo predložené do Národnej rady v novembri v roku 2024, čo znamená, že je to priamy dôkaz a výsledok toho, čo to znamená, že bol parlament nefunkčný, že koalícia sa zaoberala svojimi flekmi, že Národná rada nemohla zasadať a že sme sa nemohli venovať problémom ľudí, ktorí ich prežívajú veľmi bytostne, a jeden z tých problémov je aj výstavba baterkárne v Šuranoch, Bánove a okolí, pretože tam budú zasiahnuté vyslovene desiatky tisíc ľudí, ktorí túto problematiku priamo sledujú, a zvyšok obyvateľstva, ktorý ešte len prichádza na to, že aké dôsledky to môže, môže mať pre ich život, lebo ja touto rozpravou nechcem ani nikoho strašiť, ani nebojujem proti strategickým investíciám na Slovensku. Práve naopak, želám si, aby také investície u nás boli a aby boli v čo najväčšej miere, aj tá pridaná hodnota aby tu bola, ľudia si mohli zarobiť, prísť k pracovným pozíciám, kde sú vyššie platy, kde majú stabilitu silného zamestnávateľa a podobne. Ale... Ale toto všetko sa musí diať v súlade jednak so zákonom, to je taký ten minimálny nárok, ktorý, by som povedal, že by sme mali dodržiavať, a to hlavne vtedy, keď ideme realizovať investíciu, a za úlohu to dostanú v podstate inštitúcie zriadené štátom, pretože tento strategický investor keď prišiel, tak MH Invest dostal úlohu spolu s ministerkou hospodárstva, ktorá za to aj politicky zodpovedá, aby pripravila jednak lokalitu, ktorá bola už vo výhľade pred ňou ešte, a jednak aby postrážila celý ten proces výstavby, implementácie, zazmluvnenia investora, postrážila ho jednak, aby nejaký investor prišiel, pretože o baterkárni sa hovorilo už dlhšie, ale nie o konkrétnej baterkárni v spojitosti napríklad s čínskym investorom Gotion, a hovorilo sa aj o tejto lokalite už dlhšie, ale nikto nepredpokladal vtedy, že projekt, ktorý dá na stôl ministerstvo hospodárstva pod vedením pani Sakovej, bude tak nekvalitne napísaný, alebo bude napísaný tak účelovo, pretože buď jedno, alebo druhé, ale každopádne to nie je poctivý projekt, ktorý sleduje verejný záujem. A verejný záujem je presne to, s čím sa operuje a s akým zreteľom sa vyhlasuje aj strategická investícia, pretože ak bol tento projekt označený za strategickú investíciu vládou, tak len na základe verejného záujmu. Ale verejný záujem nie je porušovať zákony, ako som už dokladoval, pretože vy keď idete schváliť a keď ide vláda udeliť štatút strategickej investície investorovi, tak potrebuje dodržať zákon o strategických investíciách a tam je v § 3 bode 3 napísané: „Vláda môže za strategickú investíciu určiť aj investičný projekt , ak“ – a písmeno d) hovorí – „dodržiava opatrenia na ochranu životného prostredia, ak to pre investičný projekt vyžadujú osobité predpisy .“ A vyžadujú to osobité predpisy, vyžadujú to mnohé osobité predpisy aj napríklad zákon o ochrane ovzdušia, ktorý presne je spomínaný v poznámke tohto zákona. A keď sa naň prekliknete, tak tento zákon o ochrane ovzdušia má svoju vykonávaciu vyhlášku, konkrétne v prílohe č. 6 tejto vyhlášky o stacionárnych znečisťovateľoch, alebo keď chceme byť presnejší, o stacionárnych zdrojoch znečisťovania sa stanovujú limity na nebezpečnú toxickú látku, látku pre... nebezpečnú pre reproduktivitu človeka, NMP v skratke, alebo keď chcete celý názov, tak N-methylpyrrolidone, a my máme limit pre emisie tejto látky stanovené ministerstvom životného prostredia na úrovni 2 mg na meter kubický. Vláda toto, túto informáciu mala k dispozícii a mala tiež k dispozícii projekt Šurany Industrial Parku, kde sa počíta s výstavbou len prvej fázy tejto továrne. Fázy majú byť dve, kde je 18 komínov, resp. výduchov a päť týchto výduchov majú prekračovať tento limit o 150 %, každý komín, a viac pri podhodnotených množstvách vstupných surovín, ktoré som deklaroval aj na základe toho, že som to porovnával s inou uvažovanou výstavbou baterkárne, a to konkrétne Inobat vo Voderadoch, to znamená toho istého investora a to som nepovedal a to chcem teraz zdôrazniť, toho istého investora, ktorý je teraz spoluinvestor s čínskym investorom Gotion. Takže tu sa nejedná o nejaké úplne iné typy batérií, o nejaké úplne iné typy výrobných liniek. Môže sa to tam líšiť, ale predsa výrobný, by som povedal, katalóg Gotion je známy. Oni nestavajú prvú fabriku, oni majú tých fabrík viacero a je úplne ľahko odčítateľné a je to vecou dostupných informácií, ktoré si každý môže nájsť na internete, že aké presne batériové články batérie budú vyrábať. A na základe toho viete odpočítať aj tony vstupných surovín. A tie tony nesedia, lebo tento Šurany Industrial Park má mať päťnásobne vyššiu kapacitu ako ten závod vo Voderadoch, ale považuje za potrebné dodať len také isté množstvo surovín. Vo Voderadoch 15-tisíc, tu 16-, ale v jednej fabrike vyrobíte 16 mil. článkov, v druhej 60 mil. článkov, takže tie čísla nieže nesedia, nieže sú nejaké generické, sú hrubo zavádzajúce. Sú to čísla, ktoré sú nehodné projektu, ktorý má obhospodáriť alebo byť takým, by som povedal, prvým výkopom pre investíciu, ktorá má preinvestovať 1,2 mld. eur. Proste keď chcete ísť do takéhoto projektu, keď chcete sledovať verejný záujem, keď na to chcete dať štátnu pomoc, keď chcete tu mať investora, ktorý vybuduje druhý najväčší priemyselný park na západnom Slovensku, tak na to predsa potrebujete solídny projekt. A solídny projekt na stole nie je. Vláda ho na stôl nedostala. Dostala takýto projekt, ktorý obsahuje na prvý pohľad zavádzajúce informácie a čísla, ktoré hovoria, že nie 2 mg na meter kubický, ale 5 mg na meter kubický bude ten výduch NMP do ovzdušia v hodnote uvažovanej 38-tisíc kubických metrov za hodinu z jedného komína a tých komínov tam bude päť. A keď ich bude... keď bude dokončená továreň a bude aj druhá fáza dostavaná, tak ich bude desať. Podhodnotené množstvo na základe vstupných surovín, podhodnotené množstvo alebo podhodnotené údaje na základe porovnávania s inou továrňou, podhodnotené množstvá z pohľadu toho, že celá tá batéria, ten článok má mať dve kilá. Viete aj na základe toho počítať, že koľko vstupných surovín má mať dodaných táto továreň, keď má vyrobiť 60 mil. kusov. Čiže tri parametre, na základe ktorých jasne viete, prečo tento projekt je napísaný babrácky alebo s úmyslom obchádzať naše zákony. A vláda na základe tohto zbabraného alebo úmyselne zle napísaného projektu, v ktorom je jasne napísané, že výroba batérií bude prekračovať nami stanovené, resp. hodnoty stanovené ministerstvom životného prostredia, odsúhlasila v rozpore so zákonom štatút strategickej investície. Mňa by celkom aj zaujímalo, že čo na toto povedia právnici, pretože ak vláda ako kolektívny orgán v rozpore so zákonom pridelí štatút strategickej investície a na základe nej stovky miliónov eur vyplatí investorovi ako pomoc pri budovaní tohto parku, aké to bude mať vlastne právne konzekvencie. (Rečníkovi priniesli pohár vody.) Ďakujem ti. Je to platný právny rámec, na základe ktorého sú poskytované verejné zdroje? Na základe síce verejného záujmu, ale pochybujem, že verejný záujem je stavať fabriku, ktorá nespĺňa naše štandardy z pohľadu ochrany životného prostredia, z pohľadu ochrany verejného zdravia. Toto rozhodne s verejným záujmom nemá spoločné nič, žiaden prekryv tu nevidím. Áno, postavme fabriku aj napríklad na výrobu batérií, ale majme solídne posudzovanie vplyvov na životné prostredie. Poďme do povinného hodnotenia, pome do integrovaného povoľovania. Nič z toho neurobil okresný úrad, ktorý to má na starosti, ale pod politickým tlakom odsúhlasil projekt, ktorý mal byť pôvodne napísaný na to, aby sa vybudovala betónová plocha, infraštruktúra pre investorov, ktorí tam prídu. Odsúhlasil v zisťovacom konaní, že je to v poriadku, hoc pri prvom nahliadnutí do projektu vidíte, že nie sú tam čísla a hodnoty, ktoré vyžaduje náš zákon, aby ich obsahovali. Keby to bol generický projekt, tak by niekto genericky odpísal aspoň vrchnú hodnotu a limit z vyhlášky, zo zákonov a vpísal ich sem a napísal by tam predpokladané množstvo v povinnom hodnotení EIA,na ministerstve životného prostredia dôjde k dôkladnému posúdeniu a nebol by oheň na streche, neboli by vystrašené tisíce ľudí z tohto regiónu, nebola by pochybnosť o tom, že vláda vyhlásila takúto strategickú investíciu. Ešte raz sa pýtam, ak bola strategická investícia vyhlásená v rozpore so zákonom, je vôbec platná? Je adekvátne, je na základe tejto strategickej investície možné vyplatiť investorovi pomoc, ktorá mu bola sľúbená a ktorú má podpísanú v investičnej zmluve? Toto sú vážne problémy, s ktorými sa stretávame pri tom, keď sledujeme proces výstavby batériovej továrne v Šuranoch. A hovoril som o tom, že toto celé je presne napísané tak, aby to išlo pomedzi veľmi tenučkú líniu zákonov, ktoré dávajú absolútne jasné a zreteľné rámce a ponúkajú možnosť ochrany obyvateľstva aj výstavby tejto továrne, ponúkajú jasný rámec toho, aké presné opatrenia alebo aj z pohľadu BOZP alebo aj protipožiarnych opatrení, čo všetko má byť dodržané. Napríklad jeden z takých zákonov je zákon o prevencii závažných priemyselných havárií č. 128/2015 Z. z. A čuduj sa svete, na začiatku nikto nehovoril o tom, že toto treba vyhodnocovať, ale kdesi tak v procese, keď jedno občianske združenie upozornilo na to, konkrétne, áno, to občianske združenie, ktoré sa veľmi aktivizuje v Šuranoch a v Bánove s názvom Chránime si naše , že toto malo byť posúdené, tak sa objavil v pripomienkovom konaní protokol, ktorý hovorí, že všetko je v poriadku, nepotrebujeme ísť podľa tohto zákona, nespadá to ani do kategórie B, ani do kategórie A. Kde je problém, kde je ten pes zakopaný? Pes je zakopaný tam, že človek, ktorý písal alebo vyhodnocoval tento protokol a robil výpočty, že či potrebujú byť dodržané tieto opatrenia, potrebujú sa nastaviť opatrenia na to, aby táto fabrika bola postavená podľa štandardov, ktoré zabránia závažnej priemyselnej havárii, opísal z tohto zle napísaného projektu generické čísla a povedal, že nespadá to do toho zákona. Ale táto, tento projekt ponúka len uvažované hodnoty chemických látok, alebo tých látok, ktoré sa posudzujú z odpadov. Z odpadov! Nič iné! Som hovoril v predchádzajúcom vystúpení, že máme 59-tisíc m2, plus treba si predstaviť štvorposchodovú budovu, čiže 13 metrov do výšky, 59-tisíc m2 skladov, ktoré budú praskať vo švíkoch, budú naplnené produktami alebo materiálom na výrobu týchto batérií, alebo odpadov, alebo rôznymi inými vecami, ktoré preto sú bežnou súčasťou výroby. A ešte k tomu treba pripočítať to, čo bude na tých výrobných linkách a čo bude vo výrobe, nielen to, čo bude v skladoch, ešte aj to, čo bude na tých pásoch, a to, čo bude v tých výrobných halách. A tento protokol o tom vôbec nič nehovorí. Hovorí len o tom, že čo bude v odpadoch, pretože niekto potreboval vytvoriť protokol, aby zalepil oči tým, ktorí sa dožadujú konkrétnych výsledkov a konkrétnych posúdení, že či sú dodržané všetky opatrenia aj bezpečnostné, aj iné. A máme tu iného znalca, ktorý má rovnako také isté pečiatky a je odborníkom, nie ja sa hrám na inžiniera, ja sa pozerám na prácu dvoch inžinierov, ktorí posudzujú rovnaký projekt. A čuduj sa svete, ten druhý, ktorý nemá priamy záujem a benefit, lebo tohto znalca, čo vygeneroval protokol, ktorý ráta len z odpadmi a vyhodnocuje len mieru rizika na základe odpadov, je zaplatený MH Investom, on má na tom, samozrejme, svoj prospech. A on, áno, urobil to, že zobral údaje stadiaľto. Ja neobviňujem toho znalca. Mne je veľmi čudné, akým spôsobom postupuje ten objednávateľ, akým spôsobom postupuje realizátor, ten, kto celý tento projekt pripravil, čiže ministerstvo hospodárstva. A postupujú takým spôsobom, že keď príde druhý znalec, druhý človek s okrúhlou pečiatkou, tak ten povie, čuduj sa svete, áno, presne tak, tie sklady sú nevyhodnotené, zostalo tam kopec iného materiálu naskladneného, ktorý treba zauvažovať, premietnuť do tohto protokolu, pretože tento protokol vypočítava koeficienty, vychádza z uvažovaných množstiev, a tie koeficienty tesne podliezajú tie limity a musíte v nich čarovať, doslova čarovať a vymýšľať si to, že nebudete uvažovať predsa všetky tie hodnoty, ktoré sú v tomto projekte za celý rok, že tam ešte budú niečo odvážať, niečo odnesú, niečo privezú, nebude to tam v jednom čase všetko. Čiže tento protokol čaruje s tým materiálom, ktorý tam má byť, a tesne podlieza, má všetky hodnoty len preto, aby sa do toho zmestil, aby niekto získal alibi, že však mi tu máme človeka s okrúhlou pečiatkou, ktorý nám povie – a povedal –, že nemusíme dodatočné opatrenia robiť, nemusí to ísť do špeciálneho povoľovacieho procesu , akým integrované povoľovanie nepochybne je. A tento druhý znalec hovorí už len na základe tých skladov, tie vaše projekty ohľadom výstavby toho priemyselného parku sú neobjektívne, sú nepreukázne a nespĺňajú limity zákona. Ešte raz – sú neobjektívne, sú nepreukázne a nespĺňajú limity zákona. Takže nie je to jedno, že či niekto hovorí, že niekde sú generické dáta alebo presné, pretože keď máte generické dáta, tak potom sa ľahko dostanete do toho, že však navymýšľajte si . Ja to poviem tak inak, skúsim to otočiť, navymýšľajme akékoľvek čísla chceme, veď predsa potom sa to celé ešte raz vyhodnotí, už keď sa to postaví. Tak asi nejako znie tá odpoveď ľudí z MH Investu. Toto sú čísla, ktoré tak nejak sme dali ako nástrel, pome stavať, postavme priemyselný park, ktorý vlastne staviame len kvôli tomuto investorovi, ináč by tam vlastne žiaden priemyselný park nebol, a keď ho pripravíme, tak potom dáme do povoľovania fabriku a uvidíme, hej, uvidíme, potom spravíme tú veľkú EIA a uvidíme že ako to vyjde. (Povedané so smiechom.) Čiže vy preinvestujete najprv desiatky miliónov eur na to, aby ste uvideli, že či vám to vyjde. Ja si myslím, že už len logika veci hovorí, že na začiatku to bolo treba posúdiť. Vieme postaviť čínsku fabriku, ktorú Ctrl C chytíme v Číne, a ten projekt, a takto Ctrl V ho nakopírujeme na Slovensku? Splní to limity? Alebo to bude EIA s nulovým variantom? Sú všelijaké technológie aj veľmi, dobré technológie, ktoré majú napríklad aj 99-percentnú rekuperáciu, pokiaľ ide o ten N-Methylpyrrolidone (NMP). A hovoril som už tu, kolegovia, že 4,5-tisíc ton tohto materiálu podľa tohto podhodnoteného projektu tam bude spracovávané. Ale keď budete rekuperovať, ja myslím, že výrobca Dur týchto filtrov existuje na trhu a ponúka takúto veľkú mieru zhodnotenia, s ktorou, mimochodom, ani ten projekt nepočíta, to ja už robím nadprácu. Tá miera recyklácie tohto rozpúšťadla tu bola uvažovaná, ak si správne pamätám, nižšia. Tak nám to nemusí stačiť na to, aby ste splnili vyhlášku. A teraz sa pýtam, zmení vyhlášku kvôli výrobcovi minister životného prostredia alebo bude musieť výrobca zmeniť technológiu kvôli našej vyhláške? Lebo tá vyhláška je predsa vo verejnom záujme, v záujme ochrany životného prostredia, zdravia ľudí. Správne by to malo byť tak, že výrobu zmení investor, že príde a dá tam nie jeden, nech dá dva filtre, nech dá tri, nech dá, koľko treba, aby splnil. Ale toto sa dozviete len vtedy, keď to máte v povinnom hodnotení, keď to ide aj napríklad integrovaným povolením, a všetko sa to zhodnotí ešte predtým, ako to postavíte. My už dnes máme vydané stavebné povolenie napríklad na čističku odpadových vôd. Hovoril som, že to je, neni jedno, že či tú čističku odpadových vôd posudzujete na ploche, ktorá je prázdna, a máte tam v podstate nulovú zanesenosť všelijakými znečistenými látkami, lebo tam žiadna fabrika nesedí, alebo tam máte isté typy fabrík, ktoré ju napĺňajú, a ten odpad treba čistiť, úplne iné čísla vám vyjdú, a preto si počkáme na to, lebo minister životného prostredia pán Taraba povedal, že bude mať, bude mať tento projekt výstavby baterkárne veľkú EIA, že čo vlastne v tej veľkej EIA budú posudzovať, pretože tá čistička odpadových vôd už bude stáť možnože, keď sa to, keď sa to, keď sa dôjde k tomu, že sa rozhýbalo ministerstvo životného prostredia a to povinné hodnotenie urobilo. Čiže toto je veľmi vážne porušenie zákona o strategických investíciách, o ochrane ovzdušia, vyhlášky, ktoré spojené s ochranou ovzdušia, vyhlášky o stacionárnych znečisťovateľoch. Veľmi vážne obchádzanie zákona o prevencii závažných priemyselných havárií. Spomínal som tiež, Slovenská inšpekcia životného prostredia, musím to znovu pripomenúť, mi nevedela odpovedať, akým spôsobom toto budú kontrolovať. Kto iný, ako ten, čo to má kontrolovať a má presne vedieť, aké má limity, ako ich má merať, kde ich má merať, s čím ich má porovnávať a voči čomu ich má odpočtovať. Kto iný to má vedieť ako Slovenská inšpekcia životného prostredia? A nevedeli mi na to odpovedať. Takže máme tu veľkú investíciu, kde rozkaz znel jasne , Robert Fico povedal, že musí to stáť bez ohľadu na to, čo sa tam bude diať, už ich nič nezastaví . A teraz prichádza zaujímavá kauza z USA v spojitosti s Gotion, celá do hry prináša nové svetlo kauza spoza veľkej mláky, kde sa prišlo na to, že Gotion má vo svojich stanovách, počúvajte dobre čo. Táto spoločnosť píše, že tam, kde bude mať fabriku založí miestnu organizáciu strany, teraz sa sa myslí Komunistická strana Číny, založí miestnu organizáciu strany a bude vykonávať aktivity strany v súlade s Manifestom Komunistickej strany Číny. A sme doma. Máme tu bývalého pohrobka socializmu, čím myslím teraz Roberta Fica, ktorý sa na začiatku svojej kariéry hlásil do komunistickej strany, vtedy československej, a dnes po svojej kariére politickej, v štvrtom volebnom období, kde je premiér, prináša investora, ktorý bude šíriť komunistickú ideológiu na Slovensku povinne zo svojich stanov. Expressis verbis prečítané tak, ako to je. Na toto upozornili v Amerike investigatívni novinári, ktorí skúmali spoločnosť Gotion a pozerali sa do útrob tejto spoločnosti, akým spôsobom funguje, čo je za ňou, aké praktiky má. A čuduj sa svete, človek, ktorý sedí v orgánoch, v najvyšších orgánoch tejto spoločnosti a dnes už je ubytovaný, býva na Slovensku a bude dohliadať na tieto praktiky ako zástupca čínskeho investora a bude aj v dozornej rady tejto spoločnosti na Slovensku, sedáva na tých najvyšších orgánoch v Čínskej ľudovej republike pri zjazde Komunistickej strany Číny. Krásne. Takže rehabilitácia komunizmu v priamom prenose a import... alebo export, už si to povedzte, ako chcete, komunizmus z Číny priamo na Slovensko. A my máme zákon, ktorý hovorí o komunistickej ideológii, ja som si ho ako chuťovečku vytiahol a chcem z neho zacitovať. Ukážem vám takých, nazvime to tak poeticky, takých 13 jazdcov apokalypsy, ktorý tento zákona, platný zákon, slovenský platný zákon pomenúvali. Ide o zákon č. 125/1996 Z. z. o nemorálnosti a protiprávnosti komunistického systému. Samozrejme, že sa tam hovorí o komunizme, ktorý sme tu mali v rokoch ’48 až ’89, tá československá verzia. Len počúvajte dobre, čo sa odsudzuje – najmä cieľavedomé ničenie tradičných hodnôt európskej civilizácie, národných a náboženských práv, úmyselné porušovanie ľudských práv a slobôd, justičné zložky vykonávali alebo rozhodovali v politických procesoch, odsudzuje sa komunistický režim za terorizmus a teror vykonávaný proti nositeľom iných názorov, za teror, za devastáciu hospodárstva, za zničenie tradičných princípov vlastníckeho práva, za zneužívanie výchovy, vzdelávania, vedy, kultúry, za bezohľadné ničenie historických pamiatok, prírody a životného prostredia.. . (Reakcia z pléna.) Už budem končiť. Čiže, čiže máme tu dovezený komunizmus v čínskom šate do slovenskej reality, kde sme sa po niekoľkých dekádach komunizmu vysporiadali s týmto ideologickým smerom. A máme tu vládu, ktorá sem nesie čínskeho investora, dáme mu dotáciu zo štátnych (povedané so smiechom), že z našich peňazí na to, aby si tu založil svoju miestnu pobočku a vykonával stranícke aktivity v súlade s Manifestom Komunistickej strany Číny. Obludné aj v spojitosti s tým, že stále nemáme posúdené, či vôbec tento investor spĺňa všetky zákonné požiadavky. Obludné!